Marimekko aikoo olla kiltaan yhteydessä ja keskustella siitä, että he hyväksyisivät jäsenikseen myös naisia.

Marimekon hallituksen puheenjohtaja Mika Ihamuotala on julkaissut Twitterissä kuvia, joissa hän poseeraa Luolamiesten kanssa. MAURI RATILAINEN

Helsingissä ja Espoossa toimivan Aalto-yliopiston Arkkitehtikilta julkaisi tiistaina Facebookissa päivityksen liittyen vappulehti Julkkuun. Julkun taustayhdistys on nimeltään Teekkarikulttuurin tuki ry eli tuttavallisemmin Luolamiehet (Luolamiesten salaseura), joka Arkkitehtikillan mukaan syrjii jäsenotossaan opiskelijoita sukupuolen perusteella: Luolamiehiin voi liittyä vain miehiä.

- Perinteisiin ja omaan vahvaan asemaansa teekkariyhteisössä vedoten Julkun taustayhteisö on yhä vuosikymmeniä perustamisensa jälkeen kykenemätön vastaamaan ajan henkeen ja muuntautumaan, päivityksessä kirjoitetaan

Teekkarikulttuurin tuki ry:n hallituksen puheenjohtaja Olli Koskinen kertoi Helsingin Sanomille, että yhdistys on ottanut askeleen ongelmien ratkaisemiseksi ja ollut yhteydessä Aalto-yliopiston ylioppilaskunnan hallitukseen ja aloittanut keskustelut asiasta. Hän vakuutti, ettei Luolamiehet hyväksy syrjintää. Hän kuitenkin totesi, ettei Julkun toimituksessa ole naisia ja että muutoksen toteutuminen voi viedä aikaa.

Pitkäaikainen yhteistyökumppani

Marimekko on yksi Suomen tunnetuimmista tekstiili- ja vaatetusalan yhtiöistä. Pörssiyhtiö on tehnyt hallituksen puheenjohtaja Mika Ihamuotilan tviitin perusteella yhteystyötä tai ollut läheisissä väleissä Luolamiesten kanssa 1960-luvulta saakka.

Jos tviitti ei näy, niin katso se tästä.

Ihamuotala on jakanut Twitterissä iloiset vappukuvat muutamien ryppypeppuhaalareita käyttävien Luolamiesten kanssa vuosina 2014 ja 2016.

Jos tviitti ei näy, niin katso se tästä.

Jos tviitti ei, näy niin katso se tästä.

Marimekon viestintäjohtaja Piia Kumpulainen kertoo Iltalehdelle, että tasa-arvoinen ajattelu on aina ollut kiinteä osa Marimekon toimintaa ja on sitä edelleen.

- Tässä haalariasiassa ei niinkään ole kyse yhteistyöstä vaan perinteestä, joka juontaa 1960-luvun loppupuolelta. Teekkarit sopivat haalarin käytöstä aikanaan Armi Ratian kanssa, Kumpulainen sanoo.

Ryppypeppuhaalarit olivat Luolamiesten käytössä esimerkiksi vuosina 2014 ja 2016. Kumpana jolloin Ihamuotila jakoi Twitterissä kuvan, jossa hän poseeraa vapputunnelmissa Luolamiesten kanssa.

Tulemme keskustelemaan

Kumpulainen toteaa, että he aikovat olla yhteydessä Luolamiehiin ja keskustella siitä, että he hyväksyisivät jäsenikseen myös naisia.

- Maailma on muuttunut vuosikymmenten saatossa, ja meistä on erittäin tärkeää että keskustelua tasa-arvon edistämisestä ja yhdenvertaisuudesta käydään aktiivisesti.

- Tulemme olemaan yhteydessä heihin ja keskustelemaan siitä, että he hyväksyisivät jäsenikseen myös naisia. Olemme myös saaneet muutaman palautteen teekkariopiskelijoilta, ja olemme tarjonneet mahdollisuutta tulla keskustelemaan kanssamme kasvotusten.